S p r á v a 

o uskutočňovaní spoločného obstarávania viacerých obstarávateľov na základe podkladov poskytnutých gestormi spoločného obstarávania 
za rok 2004
1.   Úvod
Základy spoločného obstarávania viacerých obstarávateľov (ďalej len „SOVO")           v oblasti verejného obstarávania na Slovensku boli dané zákonom 
č. 263/1999 Z. z. o verejnom obstarávaní a o zmene a doplnení niektorých zákonov                a uznesením vlády Slovenskej republiky č. 212/2001 zo dňa 7. marca 2001, ktorým sa schválila Koncepcia SOVO. Prvé výsledky z uplatňovania spoločného obstarávania boli zhodnotené v materiáli „Vyhodnotenie výsledkov pilotných projektov, návrh na vykonanie legislatívno-regulačných úprav podporujúcich spoločné obstarávanie viacerých obstarávateľov a návrh realizačného plánu ďalšieho postupu pri uplatňovaní spoločného obstarávania viacerých obstarávateľov", ku ktorému prijala vláda Slovenskej republiky uznesenie č. 980 zo 4. septembra 2002.
Z úlohy B.1. uznesenia vlády Slovenskej republiky č. 980/2002 vyplýva Úradu pre verejné obstarávanie (ďalej len „úrad“) povinnosť každoročne vypracovať správu 
o uskutočňovaní spoločného obstarávania viacerých obstarávateľov a predložiť 
ju na rokovanie vlády Slovenskej republiky. Predložený materiál sa zameriava 
na výsledky spoločného obstarávania dosiahnuté v roku 2004 v rámci pilotného projektu       na dodávku  kancelárskeho xerografického papiera, ktorého gestorom 
je Správa zariadení Úradu vlády Slovenskej republiky, ako aj výsledky samostatných aktivít ministerstiev a ostatných ústredných orgánov štátnej správy v oblasti spoločného obstarávania.
V roku 2004 sa pokračovalo v niektorých projektoch SOVO, ktoré boli vyhlásené v roku 2003. Správa zariadení Úradu vlády Slovenskej republiky pokračovala v projekte       na dodávku osobných automobilov, Ministerstvo vnútra Slovenskej republiky v projektoch   na dodávku osobných automobilov, pneumatík, duší a ochranných vložiek pre motorové vozidlá a malých autobusov.
Novými aktivitami v roku 2004 sa prezentovalo Ministerstvo vnútra Slovenskej republiky uzavretím rámcových zmlúv na dodanie mikrobusov a dodávok. 
Ministerstvo vnútra Slovenskej republiky poslalo podklady týkajúce sa zmluvy          na dodanie ľahkých dodávok, ale vzhľadom na to, že do tohto projektu sa zatiaľ  nezapojil ďalší obstarávateľ (bola uzatvorená jedna čiastková zmluva zo strany gestorského obstarávateľa) a ide o tovar, ktorý sa nenakupuje pravidelne a v takých množstvách, ktoré by umožňovali objektívne vyčísliť úspory dosiahnuté uskutočnením spoločného obstarávania, nie je vhodné túto aktivitu nazvať spoločným obstarávaním a v ďalšom texte správy sa neuvádza.
Ministerstvo vnútra Slovenskej republiky vyhlásilo aj ďalší projekt spoločného obstarávania na nákup prívesných vozíkov za motorové vozidlá, ktoré však z dôvodu nesplnenia účasti bolo zrušené.

Jednotlivým ústredným orgánom štátnej správy bol v predstihu poslaný list predsedníčky úradu za účelom jednotného spracovania dielčích správ o uskutočňovaní SOVO s upresnením obsahu a rozsahu úradom požadovaných informácií potrebných                        na vypracovanie správy a vyhodnotenie spoločného obstarávania. Spracovanie dielčích správ obstarávateľov sa zväčša obmedzilo na stručné odpovede na požiadavky úradu, ich vypovedacia schopnosť však nebola vo všetkých prípadoch dostatočná. Tabuľkové časti správ boli v mnohých prípadoch neúplné alebo chybne vyplnené, z čoho vyplýva, že obstarávatelia tomu zrejme nevenovali dostatočnú pozornosť. Údaje uvedené v tabuľkách, ktoré sú prílohami tohto materiálu, vychádzajú z informácií poskytnutých v správach jednotlivými ústrednými orgánmi štátnej správy, ktoré sa zapojili do spoločného obstarávania viacerých obstarávateľov. 

2. Analýza projektov SOVO
2.1. Pilotný projekt SOVO - kancelársky xerografický papier
Správa zariadení Úradu Vlády Slovenskej republiky v roku 2002 vyhlásila projekt spoločného obstarávania na dodanie kancelárskeho xerografického papiera. Dňa 24. mája 2002 bola uzatvorená rámcová zmluvy č. 017/2002 s víťazom verejnej súťaže ŠEVT, a. s. Bratislava. V roku 2004 gestorský obstarávateľ uskutočnil rokovanie so zmluvným partnerom, ktorého výsledkom bolo predĺženie rámcovej zmluvy do 31. 12. 2005 a zníženie jednotkových cien obstarávaného predmetu – kancelársky xerografický papier. V roku 2004 bolo uzatvorených 33 čiastkových zmlúv. 
Jednotkové ceny kancelárskeho xerografického papiera v roku 2004 sa znížili pri formáte A4 zo 105,50 Sk bez DPH na 98,50 Sk bez DPH a pri formáte 
A3 z 211,- Sk bez DPH na 197,- Sk bez DPH. 
Pri porovnaní pilotného projektu na obstaranie kancelárskeho xerografického papiera, za jednotlivé roky účinnosti rámcovej zmluvy, je možné uviesť, že záujem o túto formu obstarávania zo strany obstarávateľov narastá. Kým v roku 2002 bol uvedený predmet obstaraný v hodnote 9 mil. Sk, v roku 2003 v hodnote 11,5 mil. Sk v roku 2004 to bolo         za 19,9 mil. Sk.
Finančnú úsporu pri uvedenom predmete obstarávania je veľmi ťažké vyčísliť, nakoľko úspory, ktoré uviedli zúčastnení obstarávatelia nekorešpondujú s údajmi, ktoré uviedol gestorský obstarávateľ vo svojej správe.
V prílohe č. 1 a 2 sú tabuľkovo spracované údaje, poskytnuté jednotlivými obstarávateľmi, ktorí sa zapojili do pilotného projektu na obstaranie kancelárskeho xerografického papiera.
Obstarávatelia, ktorí sa nezapojili do pilotného projektu, uviedli ako dôvod platné zmluvné vzťahy na rok 2004, resp. objemy obstarávaného kancelárskeho papiera zodpovedali použitiu metód verejného obstarávania označených ako podprahové obstarávanie s nižšou cenou a úzko špecifické úlohy, alebo špecifické postavenie niektorých inštitúcií. 

2.2. Ostatné projekty spoločného obstarávania viacerých obstarávateľov v roku 2004
2.2.1. Projekt SOVO – osobné automobily
Správa zariadení Úradu Vlády Slovenskej republiky v roku 2002 vyhlásila projekt spoločného obstarávania – verejnú súťaž na kúpu osobných automobilov. Dňa 24. októbra 2002 uzavrela rámcovú zmluvu č. 1221002/2777 s víťazom verejnej súťaže ŠKODA AUTO Slovakia, s. r. o. a dňa 25. októbra 2002 rámcovú zmluvu č. 01/2002 s víťazom verejnej súťaže Porsche Slovakia s. r. o. V roku 2004 bolo uzatvorených 38 príkazných zmlúv. 
	 Pri porovnaní obstarávania osobných automobilov v roku 2004 s rokom 2003 môžeme uviesť, že narástol záujem o uvedený predmet obstarávania. V roku 2003 bolo obstaraných 27 ks osobných vozidiel 16 zúčastnenými obstarávateľmi v celkovej hodnote 19,5 mil. Sk. V roku 2004 bolo obstaraných 83 ks vozidiel 18 zúčastnenými obstarávateľmi v celkovej hodnote 45,8 mil. Sk.
	V prílohe č. 3 sú tabuľkovo spracované údaje, ktoré poskytli jednotliví obstarávatelia, ktorí sa zapojili do projektu spoločného obstarávania na obstaranie osobných motorových vozidiel.
2.2.2. Projekt SOVO – osobné automobily
	Gestorský obstarávateľ Ministerstvo vnútra Slovenskej republiky zrealizoval spoločné obstarávanie viacerých obstarávateľov na dodávku osobných automobilov nižšej a strednej triedy. V roku 2004 bolo uzatvorených 14 príkazných zmlúv.
	Na základe uzatvorenej rámcovej zmluvy č. VS-230-64/EO-2-2003 zo dňa 
20. októbra 2003 s víťazom verejnej súťaže Autotyp s. r. o., Bratislava uzatvorili účastníci projektu SOVO 19 čiastkových zmlúv na dodávku 74 ks vozidiel v hodnote 42,9 mil. Sk. V roku 2003 bolo uzatvorených 24 čiastkových zmlúv na dodanie 144 ks vozidiel v hodnote 79 mil. Sk.
	 V prílohe č. 4 sú tabuľkovo spracované údaje, ktoré poskytol gestorský obstarávateľ projektu spoločného obstarávania na obstaranie osobných motorových vozidiel.
2.2.3. Projekt SOVO – pneumatiky, duše a ochranné vložky pre motorové vozidlá
	Ministerstvo vnútra Slovenskej republiky, ako gestorský obstarávateľ zrealizoval spoločné obstarávanie viacerých obstarávateľov na dodávku pneumatík 
z gumy, duší pneumatík z gumy, obručí a ochranných vložiek do ráfika pneumatiky pre motorové vozidlá. Predmet obstarávania pozostáva celkom z viac ako 150 tovarových položiek a radu súvisiacich služieb. V roku 2004 bolo uzatvorených 
29 príkazných zmlúv.
	Dňa 20. októbra 2003 bola uzatvorená rámcová zmluva č. VS-193-77/EO-2-2003      na uvedený predmet obstarávania s víťazom verejnej súťaže Autopneu, 
spol. s r. o. Účastníci projektu v roku 2004 uzatvorili 39 čiastkových zmlúv na dodanie predmetu obstarávania v hodnote 26,7 mil. Sk. V porovnaní s rokom 2003 môžeme uviesť, že došlo k nárastu, nakoľko v roku 2003 bolo uzatvorených 16 čiastkových zmlúv v hodnote     8,3 mil. Sk.
	V prílohe č. 5 sú tabuľkovo spracované údaje, ktoré poskytol gestorský obstarávateľ projektu spoločného obstarávania na obstaranie pneumatík, duší a ochranných vložiek pre motorové vozidlá.
2.2.4. Projekt SOVO – mikrobusy a dodávky
	V roku 2004 vyhlásilo Ministerstvo vnútra Slovenskej republiky ako gestorský obstarávateľ spoločné obstarávanie viacerých obstarávateľov – verejnú súťaž 
na nákup mikrobusov a dodávok. Dňa 15. októbra 2004 bola uzatvorená rámcová zmluva       č. SE-51-27/OVO-2004 s víťazom súťaže Autotyp, s. r. o. Bratislava. Do predmetného spoločného obstarávania sa zapojili 3 obstarávatelia, ktorí obstarali 13 ks mikrobusov v hodnote 14 mil. Sk.
2.2.5. Projekt SOVO – malý autobus (midibus)
	Ministerstvo vnútra Slovenskej republiky ako gestorský obstarávateľ v roku 2003 vyhlásilo verejnú súťaž na obstaranie malých autobusov (midibusov). Dňa 
15. októbra 2003 uzavrelo rámcovú zmluvu č. VS-235-34/EO-2-2003 s víťazom verejnej súťaže Autotyp, s. r. o. Bratislava. V roku 2004 boli uzavreté 2 čiastkové zmluvy na nákup     3 malých autobusov v celkovej hodnote 7,2 mil. Sk. 

2.3. Štatistické vyhodnotenie spoločného obstarávania v roku 2004
Štatistické vyhodnotenie z uskutočnených projektov spoločného obstarávania viacerých obstarávateľov za rok 2004 podľa jednotlivých predmetov obstarávania 
je uvedené v prílohe č. 1 až 6.
	Prílohy boli vypracované na základe údajov, ktoré poskytli gestorskí obstarávatelia a zúčastnení obstarávatelia.
V prílohe č. 7 je uvedené, do akých projektov spoločného obstarávania 
sa zapojili jednotlivé ministerstvá a ostatné orgány ústrednej štátnej správy. Ďalej sú uvedené organizácie, ktoré sa zapojili do projektov spoločného obstarávania,  uskutočnené gestormi spoločného obstarávania z ústredných orgánov štátnej správy. 
Do rôznych projektov SOVO sa zapojilo 20 ústredných orgánov štátnej správy        a 75 iných obstarávateľov.

2.4. Výhody spoločného obstarávania, ktoré uviedli zúčastnení obstarávatelia
Hlavným dôvodom zapojenia sa zúčastnených obstarávateľov do projektov spoločného obstarávania bolo získanie ekonomických úspor a to v podobe ekonomicky výhodnejších ponúk alebo v podobe zníženia nákladov na proces verejného obstarávania        v obstarávateľských organizáciách. 
Ďalšími dôvodmi zapojenia sa do projektov spoločného obstarávania, ako ich uvádzajú obstarávatelia, sú: 
-	minimálna administrácia obstarávania a zmluvných vzťahov, 
-	výhodnosť z hľadiska organizačného zabezpečenia procesu obstarávania tovarov,
-	zmluvne dohodnuté ceny pre dlhšie časové obdobie, 
-	finančná úspora oproti zmluvám uzavretým v predchádzajúcich obdobiach,
-	operatívnosť dodania tovaru,
-	transparentnosť.

3. Hodnotenie projektov, nedostatky a navrhované opatrenia 
Na základe hodnotenia spoločného obstarávania v roku 2004 ústrednými orgánmi štátnej správy je možné určiť kroky, ktorých aplikáciou sa dá predpokladať dosiahnutie skvalitnenia procesu verejného obstarávania pri projektoch SOVO.
3.1 Oblasť prípravy a realizácie projektov
Jedným z najväčších nedostatkov v procese spoločného obstarávania viacerých obstarávateľov je nedostatočné plánovanie verejného obstarávania, čo sa prejavilo aj pri spracovaní správ, ktoré obstarávatelia poskytli úradu. Organizácie, ktoré nemali určenú predpokladanú cenu predmetu obstarávania,  nevedeli vyčísliť ani finančnú úsporu, ktorú dosiahli tým, že sa zapojili do projektov spoločného obstarávania. 
Pre spoločné obstarávanie a uzavieranie rámcových zmlúv, na základe ktorých dochádza k uzavieraniu čiastkových zmlúv obstarávateľmi zúčastnenými na rámcovej zmluve je dôležitý výber predmetov obstarávania, ktoré by mali spĺňať kritériá vhodnosti pre spoločné obstarávanie. Uzavieraním rámcových zmlúv na vhodné tovary a služby je možné dosiahnuť pozitívny efekt z uzavretej rámcovej zmluvy formou efektívnejšieho a hospodárnejšieho vynakladania finančných prostriedkov na základe obchodno-záväzkového vzťahu konkrétnych čiastkových zmlúv. Voľba vhodných komodít pre spoločné obstarávanie by sa mala riadiť určitými kritériami ich výberu. 
Hlavné znaky tovarov, resp. služieb vhodných pre spoločné obstarávanie možno definovať nasledovne:
-	pravidelnosť opakovania sa dodávok,
-	bežná dostupnosť tovarov a služieb na trhu,
-	vysoký objem obstarávaných tovarov,
-	stála cena tovarov cez dlhšie časové obdobie.

	Nie je vhodné spoločným obstarávaním obstarávať tovary, ktorých cena 
sa mení často v krátkom časovom období (napr. pri osobných počítačoch), alebo 
ak sa obstaráva malé množstvo tovaru. Nie je vhodné ani obstarávanie toho istého tovaru viacerými gestorskými obstarávateľmi, pretože tým dochádza k zníženiu množstva obstarávaného tovaru a v dôsledku toho je možné predpokladať, že dodávateľ poskytne nižšie zľavy. Preto je efektívnejšie a ekonomicky výhodnejšie, ak tovar obstaráva len jeden obstarávateľ. Neodporúča sa vyhlasovanie spoločného obstarávania v prípadoch, ak pred vyhlásením súťaže nie sú žiadni zúčastnení obstarávatelia. 

	Základom spoločného obstarávania je existencia viacerých obstarávateľov, ktorí plánujú kúpiť rovnaký druh predmetu obstarávania, a ich spojenie za účelom získania ekonomicky najvýhodnejšej ponuky.

Je potrebné ale poznamenať, že spoločné obstarávanie viacerých obstarávateľov môže mať za následok obmedzenie hospodárskej súťaže. Riešením môže byť uzavieranie rámcových zmlúv na konkrétne časové obdobie (max. na dobu 2 rokov) alebo uzavieranie rámcových zmlúv s viacerými dodávateľmi.

Z hľadiska verejného obstarávania, predĺženie platnosti rámcových zmlúv, 
i v prípade, keď to rámcová zmluva umožňuje, by sa malo obmedziť maximálne 
na obdobie jedného roka. Dôvodom obmedzenia je charakter samotnej rámcovej zmluvy, ktorá je výsledkom spoločného obstarávania viacerých obstarávateľov. Zákon o verejnom obstarávaní pri žiadnej zo zmlúv neobmedzuje stanovenie dĺžky jej trvania, ale uzavieranie dlhotrvajúcich zmlúv môže byť pre obstarávateľov nevýhodné, najmä v dôsledku vývoja a zmien trhového prostredia. Preto je aj pre obstarávateľov z hľadiska dosiahnutia ekonomického efektu vhodnejšie, aby sa potenciálnym dodávateľom častejšie vytváralo konkurenčné prostredie.
	
3.2. Oblasť komunikácie
Hlavným nedostatkom v oblasti komunikácie, ktorú uviedli gestorskí obstarávatelia bolo, že zúčastnení obstarávatelia sa nezapájali do prípravy projektov SOVO, neinformovali gestorských obstarávateľov o dosiahnutých výsledkoch čím sa znemožnilo objektívne zhodnotenie projektov zo strany gestorských obstarávateľov. Spolupráca spočívala zväčša iba v uzavretí príkaznej zmluvy na predmet obstarávania. Z uvedeného vyplýva, že administratívna nenáročnosť, ktorú uvádzajú zúčastnení obstarávatelia ako jednu z výhod spoločného obstarávania, je skôr nevýhodou.
Pri štandardnom postupe obstarávateľa vzhľadom na objem obstarávaných tovarov, náročnosť ich technickej špecifikácie a náročnosť prípravy súťažných podkladov, sa vyžaduje spolupráca skupiny odborníkov a osôb odborne spôsobilých na verejné obstarávanie. Medzi jednotlivými potenciálnymi účastníkmi SOVO je potrebné začať komunikáciu už v období prípravy spoločného obstarávania – definovania vhodného predmetu obstarávania.
Gestori projektov SOVO, ktorí zároveň boli aj gestormi pilotných projektov, majú najväčšie skúsenosti s realizovaním projektov SOVO. Pilotné projekty potvrdili, že v štádiu prípravy spoločného obstarávania (vypracovanie technických špecifikácií, súťažných podkladov, systému a kritérií hodnotenia) je najvhodnejšou formou vytvorenie pracovných skupín, do ktorých nominuje každý zúčastnený obstarávateľ svojich odborníkov v oblasti verejného obstarávania, práva, špecifikovania technických požiadaviek, servisu a pod. Pracovné skupiny majú byť zárukou kvalitnej prípravy i priebehu celého procesu spoločného obstarávania. 
V záujme odstránenia nedostatkov v oblasti komunikácie by mal gestorský obstarávateľ presvedčiť ostatných obstarávateľov, aby sa zapojili do celého procesu obstarávania, nakoľko účasť na týchto projektoch je najlepšou skúsenosťou pre všetkých odborníkov a hlavne pre odborne spôsobilé osoby na verejné obstarávanie, ktorí takto získané skúsenosti aplikovaním vo vlastných materských organizáciách skvalitnia proces verejného obstarávania. Aktívna účasť jednotlivých obstarávateľov pri realizácií takýchto projektov (od vypracovania technických špecifikácií, prípravy súťažných podkladov, systému a kritérií na hodnotenie až po vyhodnotenie predložených ponúk) je zárukou transparentnosti celého procesu a dáva oveľa väčšie možnosti na zdokonalenie sa v problematike verejného obstarávania.

3.3. Oblasť medializácie
Vhodnou propagáciou prebiehajúcich a plánovaných projektov SOVO sa dá dosiahnuť informovanosť obstarávateľov - potenciálnych účastníkov projektu. Základnú formu medializácie predstavuje Vestník verejného obstarávania. Ďalšími možnosťami sú všetky formy masovokomunikačných prostriedkov, internetové stránky obstarávateľov a využitie elektronickej pošty. 

Nedostatkom v oblasti medializácie, ktorú uvádza jeden z gestorských obstarávateľov je, že informácie, ktoré zverejňuje úrad na svojej internetovej stránke sú nepostačujúce, nakoľko chýbajú informácie o plánovaných projektoch SOVO, ako aj materiály týkajúce sa realizovaných projektov. 
	 Treba ale uviesť, že úrad na svojej internetovej stránke zverejňuje  všetky dostupné informácie týkajúce sa spoločného obstarávania. V sekcii venovanej SOVO je zverejnená koncepcia spoločného obstarávania, skúsenosti so SOVO v zahraničí, projekty SOVO a správy o uskutočňovaní spoločných obstarávaní (www.uvo.gov.sk/metodika/sovo/sovo.htm). Ďalšie informácie týkajúce sa realizovaných projektov sú riešené  odkazmi na internetové stránky gestorských obstarávateľov, kde sú zverejnené informácie a materiály týkajúce sa konkrétnych projektov. Zverejnenie plánovaných projektov bude možné v prípade, ak gestorskí obstarávatelia túto skutočnosť oznámia úradu. 
	Aktívnu úlohu majú zohrávať aj internetové stránky gestorských obstarávateľov          a úradu - zverejňovaním informácií o pripravovaných, prebiehajúcich, ako aj skončených projektoch SOVO. Tieto stránky by mali obsahovať čo najviac informácií týkajúcich sa projektov, čím sa na jednej strane zvýši transparentnosť celého procesu verejného obstarávania a na druhej strane informácie slúžia ako podklad pre ostatných obstarávateľov, ktorí plánujú v budúcnosti realizovať, prípadne zúčastniť sa spoločného obstarávania.

4. Záver
Cieľom spoločného obstarávania je administratívne zjednodušenie procesu verejného obstarávania, zefektívnenie vynakladania finančných prostriedkov znížením ceny obstarávaných produktov, zlepšenie úrovne služieb a v neposlednom rade môže prispieť         k rozvoju elektronického trhu zavedením elektronických aukcií v procese verejného obstarávania. Elektronizácia verejného obstarávania prinesie vyššiu transparentnosť procesu     a veľkú úsporu času pri verejnom obstarávaní. Je preto potrebné využiť túto možnosť a aplikovať skúsenosti na rozšírenie spoločného obstarávania na iné tovary, rozšíriť spoločné obstarávanie pre oblasť poskytovania služieb, pričom dôležitým krokom v tomto procese je výber vhodného predmetu obstarávania.
Spoločné obstarávanie si vyžaduje profesionalizáciu skupiny osôb nielen z hľadiska poznania legislatívy v tejto oblasti, ale aj z hľadiska podmienok trhu, jeho vývoja, tendencií, komunikácie s odberateľmi, poznania najlepších praktík a postupov, ktoré môžu priniesť pozitívne efekty pri hospodárení s verejnými prostriedkami. Verejné obstarávanie treba chápať z tohto pohľadu ako strategickú činnosť, ktorá výrazne ovplyvňuje efektívne hospodárenie organizácie.
Zákon č. 523/2003 Z. z. o verejnom obstarávaní a o zmene zákona 
č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, umožňuje použitie spoločného obstarávania viacerých obstarávateľov na základe dobrovoľnosti a vzájomnej dohody viacerých obstarávateľov pri dodržaní platnej legislatívy. Úrad, vychádzajúc zo zverených kompetencií, je aj v budúcnosti pripravený metodicky napomáhať obstarávateľom pri príprave spoločného obstarávania. 
Po troch rokoch uskutočnenia projektov SOVO môžeme uviesť, že zo strany obstarávateľov narastá záujem o túto formu verejného obstarávania. Rastúci záujem o spoločné obstarávanie by mal viesť ale k tomu, že sa budú uzatvárať rámcové zmluvy krátkodobé, najviac na 2 roky na predmet obstarávania, aby sa udržalo súťaživé – konkurenčné prostredie medzi uchádzačmi, čím sa vytvára predpoklad získať v procese verejného obstarávania ekonomicky najvýhodnejšiu ponuku.
Súčasná legislatíva, ako aj pripravovaná legislatíva verejného obstarávania v plnom rozsahu umožňuje využiť spoločné obstarávanie viacerých obstarávateľov. Je na rozhodnutí jednotlivých rezortov, VÚC zvoliť vhodné predmety verejného obstarávania a tým celkovo zefektívniť verejné obstarávanie.